Dream Chaser land veiligDream Chaser (Foto: Nasa) Vier jaar ná die eerste prototipe van die Dream Chaser erg tydens ’n landingstoets verniel is, het dit nou ná omvattende werk daaraan veilig geland. Die Dream Chaser is die produk van een van drie kontrakte aan verskillende maatskappye om tuie te ontwerp wat van 2019 af die Internasionale Ruimtestasie van voorraad kan voorsien. Die Dream Chaser is egter die enigste van die drie tuie wat ontwerp is om soos ’n vastevlerkvliegtuig op aarde te kan land. Dit behoort dus meer sensitiewe vrag te kan dra, veral omdat dit die atmosfeer gladder behoort binne te gaan. “Die Dream Chaser-vlugtoets het die ruimtetuig se aërodinamiese ontwerp uitstekend vertoon en die data toon dat ons stewig onderweg is na ŉ veilige en betroubare orbitale vlug,” sê Mark Sirangelo, korporatiewe visepresident van die Sierra Nevada Corp. Die Dream Chaser sal na verwagting in 2020 met kommersiële orbitale afleweringsendings aan die ISS begin.